7. ΒΑΣΙΛΙΚΟΝ ΔΙΑΤΑΓΜΑ της 29/31 Δεκ. 1956 Περί συνθέσεως του Υπηρεσιακού Συμβουλίου του Τ.Ε.Β.Ε. Έχοντες υπ’ όψει: 1)Τας διατάξεις του άρθρ. 25 του από 23/31.12.55 Β.Δ/τος «περί εφαρμογής του Υπαλληλικού Κώδικος επί των υπαλλήλων των Νομικών προσώπων Δημοσίου Δικαίου». 2)Γνώμην του Δ.Σ. του ΤΕΒΕ διατυπωθείσαν κατά την υπ’ αριθ. 1690 της 7/8/1956 συνεδρίασιν αυτού. 3)Την υπ’ αριθ. 703/19.12.56 γνωμοδότησιν του Συμβουλίου Επικρατείας, προτάσει των Ημετέρων επί του Συντονισμού και της Εργασίας Υπουργών, απεφασίσαμεν και διατάσσομεν. Άρθρον μόνον.-Καθορίζομεν ως κατωτέρω την σύνθεσιν του Υπηρεσιακού Συμβουλίου του Ταμείου Ασφαλίσεως Επαγγελματιών και Βιοτεχνών Ελλάδος. Παρά τω ΤΕΒΕ λειτουργεί Υπηρεσιακόν Συμβούλιον αποτελούμενον, α)εξ ενός Αεροπαγίτου ή Εφέτου, ως Προέδρου, οριζομένου μετά του αναπληρωτού του, όστις και προεδρεύει εν περιπτώσει κωλύματος ή απουσίας αυτού, συμφώνως προς τας διατάξεις της παρ. 1 του άρθρ. 1 της υπ’ αριθ. 16/1945 Συντακτικής Πράξεως, β)εξ ενός ανωτάτου ή ανωτέρου υπαλλήλου του Υπουργείου Εργασίας, αναπληρουμένου υπό ετέρου ανωτάτου ή ανωτέρου υπαλλήλου του Υπουργείου τούτου, γ)εκ του Προέδρου του Δ.Σ. του Ταμείου, αναπληρουμένου υπό του Αντιπροέδρου του Δ.Σ., δ)εξ ενός ησφαλισμένου παρά τω Ταμείω αναπληρουμένου υπό ετέρου ησφαλισμένου και ε)εκ του Γενικού Διευθυντού του Ταμείου αναπληρουμένου υπό του νομίμου αναπληρωτού του, ως Εισηγητού μετά ψήφου. Εις τον Ημέτερον επί της Εργασίας Υπουργόν ανατίθεμεν την δημοσίευσιν και εκτέλεσιν του παρόντος. 